Van egy olyan érzésem, hogy a Valve vezetőségének nem ez lesz a legvidámabb napja. A Eurogamer ugyanis francia lapokra hivatkozva osztotta meg nemrég a hírt, mely szerint egy francia bíróság többek között azt is kimondta, hogy a felhasználóknak jogukban áll a Steames játékok újraeladásához. De ez még nem minden, a Steam felhasználói megállapodásának összesen 14 kikötéséről állapították meg, hogy nem lehet őket betartatni.

A fogyasztói érdekeket védő UFC Que Choisir csoport még 2015-ben indított eljárást a Valve ellen, de csak most született meg az ítélet. A bírók az Európai Bíróság egy 2012-es rendelete alapján hozták meg a döntésüket, mely szerint a digitális javak tranzakciója ugyanúgy a tulajdonjog átruházásával jár, mint más javak esetében. Ezért a Valve "nem ellenezheti tovább az ilyen másolatok újraeladását... még akkor sem, ha az első vásárlás letöltésen keresztül történt." A Valve próbálta a felhasználói megállapodásban az eladást úgy beállítani, mintha előfizetésről lenne szó, de mivel a bíróság szerint itt a licenc megvásárlásáról van szó, figyelembe kell venni a fentebb említett európai törvényt.

Emellett még azt is kimondták, hogy a Steam Pénztárcában található pénzhez joga van a felhasználónak, amikor elhagyja a platformot, hogy a Valve-nak felelősséget kell vállalnia a platformján található, káros szoftverekért (még akkor is, ha bétában vannak), hogy nem tarthatnak ekkora igényt a modokra és felhasználói tartalmakra, és hogy tisztábban kell megfogalmazniuk, hogyan veszíthetik el a felhasználók a jogukat a Steam könyvtárához való hozzáféréshez rossz magaviselet esetén. Amennyiben a Valve nem tartja magát a francia bíróság döntéséhez, egy hónap lejártát követően napi 3.000 euró büntetést kell fizetniük fél éven keresztül.

A Valve naná, hogy nem fogadja el szó nélkül a döntést, Doug Lombardi, a cég munkatársa azt nyilatkozta a PC Gamernek, hogy fellebbeznek a Párizsi Elsőfokú Bíróságon. Addig pedig a döntésnek semmilyen hatása nem lesz a Steamre.